钦定古今图书集成/明伦汇编/官常典/第543卷 > 《代裴相公让河南等道副元帅表》常衮
## 钦定古今图书集成/明伦汇编/官常典/第543卷 > 《代裴相公让河南等道副元帅表》常衮

臣某言：“伏奉今月恩制，以臣兼东都留守河南淮西
山南东道副元帅。”伏以东征之寄，相宅之选，皆周召
之臣，保釐统一也。故《二南》风化，见美《诗》人。况洛邑经
陆浑之戎，有旧染之俗。赖陛下发皇明以烛之，布阳
和以煦之。流散稍归，伤痍甫起。然思连帅之任，宜得
经济之才。自河而南，至于吴楚，节制戎律，半于天下。
非宏略杰出，功冠一时，不可以专五侯九伯之征，总
衣裳兵车之会。臣以衰朽薄劣，待罪台司，尘辱尸忝，
无裨朝政，每趋宸陛，益愧周行。岂谓殊常之恩，屡出
非望；注意之责，并在微躯，忧惧惭惶，寸刻难措。臣闻
唯名与器，不可假人，审己量力，未宜虚授。若贪荣冒
宠，黾俛苟容，神明昭昭，必速其害。伏望历求百辟，委
之兼才，以分三老之任，用增九鼎之重，则至公大行，
群下知劝。无任恳迫之至。